Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 406/14/8806	Košice, 14.8.2014
EEČ : 2-65-205-2014

U Z N E S E N I E

Trestná vec:	obvinená XXXXX 
Prečin:	Ohrozovanie mravnej výchovy mládeže podľa § 211 odsek 1 písmeno b, odsek 3 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno a Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako matka syna XXXXX, žiaka Základnej školy v Seni, tomuto umožnila v období od 01. 09. 2013 do 30. 05. 2014 bez ospravedlnenia vymeškať 785 vyučovacích hodín,

lebo je nepochybné, že sa nestal skutok, pre ktorý sa vedie trestné stíhanie

Odôvodnenie:
Uznesením vyšetrovateľa OR PZ OKP Košice - okolie sp. zn. ORP-290/1-VYS-KS-2014 dňa 02. 06. 2014 bolo vznesené obvinenie Eve Boldižárovej pre prečin ohrozovania mravnej výchovy mládeže podľa § 211 ods. 1 písm. b), ods. 3 písm. a) Trestného zákona na tom skutkovom základe, ako je uvedené vo výrokovej časti tohto uznesenia.

	V priebehu vyšetrovania do spisového materiálu bolo doručené podanie obvinenej Evy Boldižárovej prostredníctvom právneho zástupcu XXXXX, z ktorého vyplýva, že obvinená XXXXX je riadne prihlásená k pobytu v Maďarsku na adrese 3876 Hidásnémethi, Kassia út. 1 a že jej syn XXXXX riadne navštevuje Základnú školu Hidasnémethi II, Rákoczi Ferenc, Altalános Iskola, 3876 Hidasnémethi, Iskla út. 14. Toto podanie bolo doplnené aj potvrdením o návšteve školy spolu s jeho vysvedčením za 5. a 6. ročník, kde sú uvedené aj počty vynechaných vyučovacích hodín. Z toho vyplýva, že XXXXX nemá vymeškané neospravedlnené hodiny. 

	Z takto vykonaného dokazovania mám za to, že obvinená XXXXX sa nedopustila uvedeného prečinu, tak po stránke objektívnej, ako aj po stránke subjektívnej. Je zrejmé, že jej syn XXXXX riadne navštevuje Základnú školu v obci Hidásnémethi a nemá neospravedlnené hodiny. 
	
	Podľa § 215 ods. 1 písm. a) Trestného poriadku, prokurátor zastaví trestné stíhanie, ak je nepochybné, že sa nestal skutok, pre ktorý sa trestné stíhanie vedie.

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor